Viešųjų pirkimų tarnyba (toliau – Tarnyba), vadovaudamasi Lietuvos Respublikos viešųjų pirkimų įstatymo (toliau – Įstatymas) 95 straipsnio 1 dalies 2 punkto nuostatomis, vykdo Įstatymo ir su jo įgyvendinimu susijusių teisės aktų pažeidimų prevenciją.

Vadovaujantis Tarnybai Įstatyme nustatyta pažeidimų prevencijos funkcija, šiuo metu atliekama  Infrastruktūros valdymo agentūros (toliau – Perkančioji organizacija) vykdomo pirkimo Nr. 9370349 „Lietuvos kariuomenės Karinių oro pajėgų Oro erdvės stebėjimo ir kontrolės valdybos II radiolokacinio 
posto tvoros statybos darbai“ (toliau – Pirkimas) dokumentų atitikties Įstatymui ir jį įgyvendinantiems teisės aktams peržiūra.

Tarnyba, prevencine tvarka peržiūrėjusi Pirkimo dokumentus ir atsižvelgdama į galiojantį teisinį reglamentavimą, teikia pastabas ir rekomendacijas (toliau – Rekomendacija) dėl Pirkimo dokumentų sąlygų.

1. Dėl pasirinktos skelbimo formos
Pirkimo sąlygose nustatyta, kad vykdomas supaprastintas viešasis pirkimas atviro konkurso būdu. CVP IS Pirkimo informacijoje taip pat nurodyta, kad Pirkimo vertė yra žemiau tarptautinio pirkimo vertės ribos. Tačiau Perkančioji organizacija Pirkimui užpildė ir paskelbė ne supaprastintiems pirkimams skirtą Nacionalinį skelbimą apie pirkimą, o tarptautiniams pirkimams skirtą skelbimo formą „Skelbimas apie pirkimą – bendroji direktyva, įprasta tvarka“, todėl skelbimas apie Pirkimą buvo paskelbtas TED (angl. „Tenders Electronic Daily“) – Europos Sąjungos oficialiojo leidinio priedo, skirto Europos viešiesiems pirkimams, internetinėje versijoje: Pirkimo skelbimas TED.
Atkreiptinas dėmesys, kad jei supaprastintame pirkime užpildoma ne Nacionalinio skelbimo apie pirkimą forma, tokiu atveju Skelbimas apie pirkimą (kaip tarptautinio pirkimo skelbimas) automatiškai išsiunčiamas skelbti į TED. Nors tokio skelbimo statusas Centrinėje viešųjų pirkimų informacinėje sistemoje (toliau – CVP IS) iki jo paskelbimo TED gali būti „Laukiama paskelbimo“, supaprastintas pirkimas CVP IS tampa viešai matomas ir aktyvus, todėl tiekėjai nuo skelbimo išsiuntimo skelbti TED momento gali jungtis prie Pirkimo ir teikti pasiūlymus, nors skelbimas apie Pirkimą CVP IS paskelbiamas tik jį paskelbus TED. Tokiu atveju nesilaikoma Įstatyme nustatyto supaprastinto pirkimo procedūrų pradžios momento, pagal kurį supaprastinto pirkimo procedūros prasideda, kai skelbimą apie pirkimą paskelbia perkančioji organizacija CVP IS.
Atsižvelgiant į tai, kad Pirkimas vykdomas kaip supaprastintas pirkimas, tačiau jam buvo užpildyta tarptautiniams pirkimams skirta skelbimo forma ir skelbimas apie Pirkimą paskelbtas TED, Tarnyba rekomenduoja nutraukti Pirkimo procedūras ir išlikus poreikiui įsigyti Pirkimo objektą, vykdyti naują pirkimą, CVP IS užpildant ir paskelbiant Nacionalinį skelbimą apie pirkimą. Nutraukiant Pirkimo procedūras rekomenduojama vadovautis Tarnybos paskelbtu išaiškinimu „Dėl pirkimo procedūrų nutraukimo“. 

2. Dėl Pirkimo objekto 
Pirkimo dokumentuose, įskaitant skelbimą apie pirkimą, pirkimo pavadinimas nurodytas „Lietuvos kariuomenės Karinių oro pajėgų Oro erdvės stebėjimo ir kontrolės valdybos II radiolokacinio 
posto tvoros statybos darbai“. Analogiškai Pirkimo sąlygų 2.1 papunktyje nurodyta, kad Perkančioji organizacija numato įsigyti tvoros statybos darbus. Tačiau Pirkimo sąlygų 2.2 papunktyje, kuriame pateikiamas pagrindimas dėl pirkimo objekto neskaidymo į dalis, nurodyta: „Perkant projektavimo paslaugas kartu su statybos darbais ženkliai paspartėtų projekto įgyvendinimas: rengiant darbo projektą ir suderinus darbo projekto sprendinius, iš karto galima pradėti statybos darbus <...>, „Atliekant skirtingus darbus (atskirai projektuojant ir statant) keliems tiekėjams būtų sudėtinga suderinti darbus tarpusavyje <...>“, „Sprendimas vykdyti vieną sutartį (darbo projekto parengimo, statybos darbų, bei inžinerinių paslaugų) leis racionaliai panaudoti lėšas <...>“. Tuo tarpu Pirkimo sąlygų 8 priedo „Sutarties projektas“ (toliau – Sutarties projektas) 5.1 papunktyje nustatyta: „Užsakovas įsipareigoja statybvietę perduoti, o Rangovas – perimti per ne ilgesnį nei 10 (dešimt) darbo dienų terminą nuo dienos, kai Užsakovas Rangovui raštu perduoda parengtą darbo projektą“. Sutarties projekto 5.3 papunktyje taip pat numatyta, kad darbo projektą tiekėjui pateikia Perkančioji organizacija. Be to, Pirkimo sąlygų 6 priede „Pasiūlymo forma“ ir darbų kiekių žiniaraščiuose darbo projekto parengimo paslaugos nėra numatytos. Taigi, Pirkimo dokumentuose pateikta tarpusavyje prieštaringa informacija dėl darbo projekto parengimo paslaugų. 
Atsižvelgdama į tai ir siekiant išvengti ginčų bei užtikrinti Įstatymo 35 straipsnio 4 dalies nuostatų „Pirkimo dokumentai turi būti tikslūs, aiškūs, be dviprasmybių, kad tiekėjai galėtų pateikti pasiūlymus, o perkančioji organizacija – nupirkti tai, ko reikia“ laikymąsi, Tarnyba rekomenduoja patikslinti Pirkimo dokumentus, aiškiai nurodant ar darbo projekto parengimo paslaugos yra Pirkimo objekto dalis.

3. Dėl kvalifikacijos reikalavimo
3.1. Pirkimo sąlygų 4 priedo „Tiekėjų kvalifikacijos reikalavimai ir reikalaujami kokybės bei aplinkos apsaugos vadybos sistemų standartai“ (toliau – 4 Priedas) 1 lentelės „Tiekėjo kvalifikacija turi atitikti šiame priede nustatytus reikalavimus kvalifikacijai“ (toliau – Kvalifikacijos reikalavimai) 1.1 papunktyje nustatytas reikalavimas: „Tiekėjas per paskutinius 5 (penkis) metus iki pasiūlymo pateikimo termino pabaigos (o jeigu tiekėjas įregistruotas vėliau, per laiką nuo tiekėjo registracijos dienos) pagal vieną ar daugiau įvykdytų ar tebevykdomų sutarčių, sudarytų dėl to paties objekto, turi būti tinkamai atlikęs bent vieno nesudėtingo,  neypatingo ar ypatingo statinio naujos statybos ir/ar rekonstravimo ir/ar kapitalinio remonto darbus, ir svarbiausių darbų atlikimas bei galutiniai rezultatai buvo tinkami. Svarbiausiais darbais laikomi: ne mažiau kaip 700 metrų ilgio vandentiekio ir nuotekų šalinimo tinklų tiesimas ir/ar betranšėjis inžinerinių tinklų tiesimas ir/ar šilumos tiekimo tinklų tiesimas ir/ar naftos, dujų tinklų tiesimas ir/ar elektros tinklų (įskaitant žemos, vidutinės ir aukštos įtampos) tiesimas“. Tarnyba pažymi, kad Įstatymo 47 straipsnio 1 dalyje nurodyta, kad nustatyti kandidatų ar dalyvių kvalifikacijos reikalavimai negali dirbtinai riboti konkurencijos, turi būti proporcingi ir susiję su pirkimo objektu, tikslūs ir aiškūs. Įstatymo 47 straipsnio 7 dalyje nurodyta, kad tiekėjo kvalifikacijos reikalavimai nustatomi pagal Viešųjų pirkimų tarnybos patvirtintą tiekėjo kvalifikacijos reikalavimų nustatymo metodiką[footnoteRef:2] (toliau – Metodika). Pažymėtina, jog Metodikos 7.1 papunktyje nustatyta, kad visiems pirkime dalyvaujantiems tiekėjams turi būti taikomi vienodi, tikslūs, aiškūs, objektyviai patikrinami, pirkimo dokumentuose nurodyti kvalifikacijos reikalavimai, Metodikos 7.3 papunktyje – kvalifikacijos reikalavimai negali dirbtinai riboti konkurencijos, turi būti proporcingi ir susiję su pirkimo objektu. Šiuo atveju Pirkimo objektas yra tvoros statybos darbai, tačiau Kvalifikacijos reikalavimų 1.1 papunktyje svarbiausiais darbais laikomi išimtinai inžinerinių tinklų tiesimo darbai. Nors tam tikri inžinerinių tinklų įrengimo darbai patenka į Pirkimo apimtį, iš Pirkimo dokumentų nėra aišku, kodėl būtent šių darbų atlikimo patirtis laikoma svarbiausia, vertinant tiekėjo gebėjimą tinkamai įvykdyti Pirkimo sutartį, kurios pagrindinis objektas yra tvoros statybos darbai. Atsižvelgiant į tai, Tarnybos vertinimu, Kvalifikacijos reikalavimų 1.1 papunktyje nustatytas reikalavimas nėra proporcingas ir susijęs su Pirkimo objektu, todėl neatitinka Įstatymo 47 straipsnio 1 dalies nuostatų. Tarnyba rekomenduoja peržiūrėti ir patikslinti Kvalifikacijos reikalavimų 1.1 papunktyje nustatytą reikalavimą, užtikrinant, kad reikalaujama tiekėjo patirtis būtų proporcinga ir susijusi su Pirkimo objektu. [2:  Tiekėjo kvalifikacijos reikalavimų nustatymo metodika, patvirtinta Viešųjų pirkimų tarnybos direktoriaus 2017 m. birželio 29 d. įsakymu Nr. 1S-105 (žr. aktualią redakciją).] 

Metodikos 16.1 papunktyje nurodyta, kad, kai pirkimo objektas nedalus, turi būti nustatomas toks kvalifikacinis reikalavimas: „Tiekėjas per paskutinius 5* metus iki pasiūlymo pateikimo termino pabaigos pagal vieną ar daugiau įvykdytų ar tebevykdomų sutarčių, sudarytų dėl to paties objekto, yra savo jėgomis atlikęs [nurodoma, koks panašus į pirkimo objektą galutinis darbų rezultatas turi būti pasiektas] ir svarbiausių [nurodoma, kokie yra svarbiausi darbai] darbų atlikimas ir galutiniai rezultatai buvo tinkami.“ Taigi, kvalifikacijos reikalavime nustatyta formuluotė „įvykdytų ar tebevykdomų sutarčių, sudarytų dėl to paties objekto, turi būti tinkamai atlikęs“ neatitinka Metodikos 16.1 papunktyje nustatytos formuluotės. Atsižvelgdama į tai, Tarnyba rekomenduoja kvalifikacijos reikalavimą patikslinti pagal Metodikos 16.1 papunkčio nuostatas.
3.2. Kvalifikacijos reikalavimų 1.1 papunkčio skiltyje „Subjektas, kuris turi atitikti reikalavimą“ nurodytas subjektų sąrašas neatitinka Metodikos 16.1[footnoteRef:3] papunkčio. Atsižvelgiant į tai, Tarnyba rekomenduoja Perkančiajai organizacijai tikslinti subjektų, kurie turi atitikti keliamą reikalavimą, sąrašą. [3:  Tiekėjo kvalifikacijos reikalavimų nustatymo metodika: „Paprastai nustatomi tokie reikalavimai: jeigu pasiūlymą teikia tiekėjų grupė – reikalavimą turi atitikti visi tiekėjų grupės nariai kartu (tiekėjų grupės narių turima patirtis sumuojama), atsižvelgiant į jų prisiimamus įsipareigojimus; tiekėjas gali remtis kitų ūkio subjektų pajėgumais tik tuo atveju, jeigu tie subjektai patys vykdys tą pirkimo sutarties dalį, kuriai reikia jų turimų pajėgumų; subtiekėjams šis reikalavimas nenustatomas.“ ] 

3.3. Kvalifikacijos reikalavimų 1.2 papunktyje nustatyta: „Teikėjas sutarties vykdymui privalo paskirti ne mažiau kaip 1 (vieną): specialistą turintį teisę vadovauti nesudėtingojo statinio projektavimui; specialistą turintį teisę vadovauti statinio projekto vykdymo priežiūrai;  specialistą turintį teisę vadovauti statybai; vadovaujantis Lietuvos Respublikos statybos įstatymo 12 str. 9 p. nurodytais reikalavimais“. Kaip nurodyta šios Rekomendacijos 2 punkte, iš Pirkimo dokumentų nėra aišku, ar darbo projekto parengimo paslaugos yra Pirkimo objekto dalis. Tuo atveju, jeigu darbo projekto parengimo paslaugos šiuo Pirkimu nėra perkamos, reikalavimai tiekėjui turėti specialistą, turintį teisę vadovauti nesudėtingojo statinio projektavimui, ir specialistą, turintį teisę vadovauti statinio projekto vykdymo priežiūrai, laikytini neproporcingais ir nesusijusiais su Pirkimo objektu, todėl tokie reikalavimai turi būti pašalinti.
Taip pat atkreiptinas dėmesys, kad Kvalifikacijos reikalavimų 1.2 papunktyje pateikta nuoroda į Lietuvos Respublikos statybos įstatymo 12 straipsnio „9 punktą“ yra netiksli, turėtų būti nurodoma Statybos įstatymo 12 straipsnio 9 dalis. Atsižvelgiant į tai, rekomenduojama patikslinti pateiktą nuorodą į teisės akto nuostatą.
3.4. Kvalifikacijos reikalavimų 1.2 papunktyje prie pagrindžiančių dokumentų nurodyta „<...> 2. pateikiama kiekvieno specialisto paslaugų teikimo tiekėjui teisinė forma (darbo sutartis ar kt.) <...>". Atkreiptinas dėmesys, kad šiuo Pirkimu perkami statybos darbai, o ne paslaugos. Atsižvelgiant į tai, rekomenduotina patikslinti pateiktą informaciją. 

4. Dėl pašalinimo pagrindų 
Pirkimo sąlygų 3 priedo „Tiekėjų pašalinimo pagrindai“ (toliau – Pašalinimo pagrindai) lentelės 1 punkto pastraipos, prasidedančios žodžiais „Laikoma, kad tiekėjas arba jo atsakingas asmuo nuteistas už aukščiau nurodytą nusikalstamą veiką“, 2 papunktyje nustatyta: „tiekėjo, kuris yra juridinis asmuo, kita organizacija ar jos struktūrinis padalinys, vadovo, kito valdymo ar priežiūros organo nario ar kito asmens, turinčio (turinčių) teisę atstovauti tiekėjui ar jį kontroliuoti, jo vardu priimti sprendimą, sudaryti sandorį, asmens (asmenų), turinčio (turinčių) teisę surašyti ir pasirašyti tiekėjo finansinės apskaitos dokumentus, per pastaruosius 5 metus buvo priimtas ir įsiteisėjęs apkaltinamasis teismo nuosprendis ir šis asmuo turi neišnykusį ar nepanaikintą teistumą“. Atkreiptinas dėmesys, kad nurodyta formuluotė taikoma tarptautinių pirkimų atveju. Atliekant supaprastintą pirkimą, pašalinimo pagrindas turi būti nustatomas pagal Įstatymo 46 straipsnio 2 dalies 2 punktą, kuriame nurodyta, kad pašalinimo pagrindas taikomas: „tiekėjo, kuris yra juridinis asmuo, kita organizacija ar jos struktūrinis padalinys, vadovo ar asmens (asmenų), turinčio (turinčių) teisę surašyti ir pasirašyti tiekėjo finansinės apskaitos dokumentus, per pastaruosius 5 metus buvo priimtas ir įsiteisėjęs apkaltinamasis teismo nuosprendis ir šis asmuo turi neišnykusį ar nepanaikintą teistumą“. Atsižvelgiant į tai, kad šiuo atveju vykdomas supaprastintas pirkimas, Tarnyba rekomenduoja Pašalinimo pagrindų lentelės 1 punkto 2 papunktyje nustatytą sąlygą patikslinti pagal Įstatymo 46 straipsnio 2 dalies 2 punkto nuostatas.

5. Dėl Sutarties projekto sąlygų
5.1. Sutarties projekto bendrosios dalies 18.5 papunktyje nustatyta: „Sutarties šalis, kuriai tapo žinoma apie darbų vykdymo sustabdymo aplinkybių išnykimą, privalo apie tai raštu informuoti kitą Sutarties šalį ne vėliau kaip per 2 (dvi) darbo dienas nuo sužinojimo dienos. Darbų vykdymo sustabdymo aplinkybėms išnykus, Sutarties šalys sudaro rašytinį susitarimą dėl sutartinių terminų pratęsimo. Sutartiniai terminai pratęsiami laikui, kuriam buvo sustabdytas darbų vykdymas.“. Tarnyba pažymi, kad sutartinių įsipareigojimų, kurių vykdymas buvo sustabdytas, vykdymo terminas turi būti pratęsiamas ne tam laikotarpiui, kiek trunka sutartinių įsipareigojimų vykdymo sustabdymas, o laikotarpiui, kuris, išnykus aplinkybėms, dėl kurių sutartinių įsipareigojimų (jų dalies) vykdymas buvo sustabdytas, pagal sutartį buvo likęs tiekėjo sutartinių įsipareigojimų (jų dalies) vykdymui iki kol sutartinių įsipareigojimų (jų dalies) vykdymas buvo sustabdytas. Atsižvelgiant į tai, Tarnyba rekomenduoja patikslinti Sutarties projekto bendrųjų sąlygų 18.5 papunktį. 
5.2. Sutarties projekto specialiosios dalies 7.10 papunktyje nustatyta: „Rangovas atliekamiems statybos darbams taiko aplinkos apsaugos vadybos sistemos reikalavimus pagal standartą LST EN ISO 14001 arba EMAS ar kitus aplinkos apsaugos vadybos standartus, pagrįstus atitinkamais Europos arba tarptautinių standartizacijos organizacijų priimtais standartais ar kitus tiekėjo pateiktus lygiaverčius įrodymus.“. Tuo tarpu Pirkimo sąlygų 4 Priedo 2 lentelės 2.1 papunktyje numatyta: „Tiekėjas pirkimo sutarties vykdymo laikotarpiu statybos darbams (bendriesiems statybos darbams), susijusiems su pirkimo objektu taiko Europos Sąjungos aplinkos apsaugos vadybos ir audito sistemą <...>“. Atsižvelgiant į Įstatymo 35 straipsnio 4 dalies nuostatą, kad pirkimo dokumentai turi būti tikslūs, aiškūs, be dviprasmybių, Tarnyba rekomenduoja patikslinti (suvienodinti) informaciją apie aplinkos apsaugos vadybos sistemos taikymą. 
5.3. Sutarties projekto specialiosios dalies 7.11 papunktyje nustatytas patikros mechanizmas, susijęs su aplinkos apsaugos vadybos sistemos taikymu, numatant, kad tiekėjas privalo užtikrinti sertifikato galiojimą ir jam pasibaigiant, pateikti naują galiojantį sertifikatą. Pažymėtina, kad toks reikalavimas užtikrina tik formalų sertifikato galiojimą, bet ne faktinį aplinkos apsaugos vadybos sistemos taikymą sutarties vykdymo metu. Perkančioji organizacija, siekdama Pirkimą vykdyti kaip žaliąjį pirkimą, neturi nustatyti tik deklaratyvių reikalavimų, o Pirkimo dokumentuose turi tiksliai ir aiškiai nustatyti žaliojo pirkimo sąlygas ir užtikrinti jų laikymosi priežiūrą bei kontrolę sutarties vykdymo metu. Atsižvelgiant į tai, rekomenduojama patikslinti Sutarties projektą, nustatant reikalavimus, kad tiekėjas sutarties vykdymo metu pateiktų ataskaitas apie tiekėjo pasiektus aplinkos apsaugos tikslus pagal turimą aplinkos apsaugos vadybos sistemą. Plačiau žr. Aplinkos apsaugos vadybos sistemos.
5.4. Sutarties projekto specialiosios dalies 10.3 papunktyje nustatyta: „Jei Rangovas nesilaiko Subrangovų ir (arba) specialisto keitimo tvarkos, nurodytos Sutarties specialiosios dalies 12 skyriuje, taikoma 5 (penkių) procentų dydžio bauda nuo Pradinės Sutarties vertės Eur be PVM už kiekvieną pažeidimo atvejį“. Atsižvelgiant į numatomą Pirkimo vertę (xxxxx Eur be PVM), Sutarties projekto specialiosios dalies 10.3 papunktyje nustatyta 5 proc. dydžio bauda sudarytų xxxx Eur už kiekvieną subrangovų ir (arba) specialisto keitimo tvarkos pažeidimo atvejį. Tarnyba rekomenduoja Perkančiajai organizacijai įsivertinti, ar tokio dydžio bauda yra pagrįsta ir proporcinga galimam pažeidimui, atsižvelgiant į pažeidimo pobūdį, jo reikšmingumą bei galimas pasekmes Sutarties vykdymui ir esant poreikiui, patikslinti Sutarties projekto specialiosios dalies 10.3 papunktyje nustatytą baudos dydį.
5.5. Įstatymo 87 straipsnio 2 dalyje yra nustatyti privalomi viešųjų pirkimų sutarties turinio elementai, tarp kurių ir sutarties nutraukimo atvejai, įskaitant Įstatymo 90 straipsnyje nurodytus atvejus (Įstatymo 87 straipsnio 2 dalies 9 punktas). Nustatyta, kad Sutarties projekte Įstatymo 90 straipsnyje įtvirtinti pirkimo sutarties nutraukimo atvejai nustatyti ne visa apimtimi, t. y. jame nenumatytas Įstatymo 90 straipsnio 1 dalies 3 punkte nustatytas atvejis, kai paaiškėja, kad „su tiekėju neturėjo būti sudaryta pirkimo sutartis ar preliminarioji sutartis dėl to, kad Europos Sąjungos Teisingumo Teismas procese pagal Sutarties dėl Europos Sąjungos veikimo 258 straipsnį pripažino, kad nebuvo įvykdyti įsipareigojimai pagal Europos Sąjungos steigiamąsias sutartis ir Direktyvą 2014/24/ES“. Atsižvelgiant į tai, rekomenduojama patikslinti Sutarties projektą, numatant Įstatymo 90 straipsnio 1 dalies 3 punkte nustatytą pirkimo sutarties nutraukimo atvejį.

6. Kiti pastebėjimai
6.1. Pirkimo sąlygų 9.3 papunktyje nustatyta: „Perkančioji organizacija atmes tiekėjo pasiūlymą, jeigu kartu su pasiūlymu nebus pateikti šie pirkimo sąlygose reikalaujami pateikti dokumentai:“, o 9.4 papunktyje nustatyta: „Užpildyti pirkimo sąlygų 6 priedo priedėly pateikti darbų kiekių žiniaraščiai“. Atkreiptinas dėmesys, kad pagal Pirkimo sąlygų turinį 9.4 papunktyje nurodyti darbų kiekių žiniaraščiai turėtų būti 9.3 papunkčio tęsinys, t. y. vienas iš dokumentų, kurio nepateikus kartu su pasiūlymu tiekėjo pasiūlymas būtų atmetamas. Tačiau dėl netinkamos Pirkimo sąlygų punktų numeracijos 9.4 papunktis suformuluotas kaip savarankiška sąlyga ir formaliai nėra susietas su 9.3 papunktyje nustatyta pasiūlymo atmetimo sąlyga. Atsižvelgiant į tai, kad šiuo atveju Pirkimo sąlygų numeracijos netikslumas turi reikšmės nustatant pasiūlymo atmetimo pagrindą, Tarnyba rekomenduoja peržiūrėti Pirkimo sąlygų punktų numeraciją ir ją patikslinti, užtikrinant, kad iš Pirkimo dokumentų būtų aišku, kokių dokumentų nepateikimas kartu su pasiūlymu lemia pasiūlymo atmetimą.
6.2. Pirkimo sąlygų 1 priedo „Terminai“ 8 punkte pasiūlymo galiojimo ir pasiūlymo galiojimo užtikrinimo terminas pateiktas prieštaringai, t. y. skaičiais nurodyta „150“, o žodžiais – „šimtas dvidešimt“. Atsižvelgdama į tai ir siekiant išvengti ginčų bei užtikrinti Įstatymo 35 straipsnio 4 dalies nuostatų laikymąsi, Tarnyba rekomenduoja patikslinti nustatytą neatitikimą. 

Atsižvelgdama į pirmiau nurodytą, Tarnyba rekomenduoja Pirkimą nutraukti ir esant poreikiui vykdyti naują viešąjį pirkimą, o prieš inicijuojant naujo pirkimo procedūras peržiūrėti ir patikslinti pirkimo dokumentus pagal šioje Rekomendacijoje pateiktas pastabas. 
Visais atvejais sprendimą dėl tolimesnio Pirkimų procedūrų vykdymo ar nutraukimo priima pati Perkančioji organizacija, vadovaudamasi Įstatymo 29 straipsnio 3[footnoteRef:4] ir 4[footnoteRef:5] dalių nuostatomis.  [4:  „Perkančioji organizacija privalo nutraukti pradėtas pirkimo ar projekto konkurso procedūras, jeigu buvo pažeisti šio įstatymo 17 straipsnio 1 dalyje nustatyti principai ir atitinkamos padėties negalima ištaisyti“.]  [5:  „Perkančioji organizacija turi teisę savo iniciatyva nutraukti pradėtas pirkimo ar projekto konkurso procedūras, jeigu atsirado aplinkybių, kurių nebuvo galima numatyti, arba pirkimo dokumentuose padaryta esminių klaidų, dėl kurių pirkimas tampa nebetikslingas ar jį įvykdžius būtų įsigytas perkančiosios organizacijos poreikių neatitinkantis pirkimo objektas“.] 


